## Pérez Llorca aconseguix que el Govern d’Espanya deixe exemptes de tributació les ajudes concedides per la Generalitat als afectats per la DANA

*** Valora positivament esta mesura i manifesta que “es tractava d’una qüestió de justícia, perquè els afectats no haurien d’haver pagat cap impost per haver rebut una ajuda”
* Assenyala que es tracta de la segona mesura acceptada per l’executiu central de les cent que va presentar, la qual cosa resulta encara insuficient**

**València.**

El president de la Generalitat, Juanfran Pérez Llorca, ha aconseguit que el Govern d’Espanya deixe exemptes de tributació les ajudes concedides per la Generalitat als afectats per la DANA.

Concretament, l’executiu central eximix de l’impost sobre la renda de persones físiques i sobre el patrimoni, així com de l’impost de societats, les ajudes concedides en virtut del Decret 172/2024, del Ple del Consell, pel qual s’aprovaven les bases reguladores i el procediment de concessió directa d’ajudes urgents dirigides a facilitar el manteniment de l’ocupació i la reactivació econòmica de les empreses afectades per les inundacions del mes d’octubre de 2024.

Així mateix, s’aplica esta exempció tributària a les ajudes aprovades en el Decret 176/2024, del Ple del Consell, pel qual s’aprovaven les ajudes dirigides a les persones treballadores autònomes de les zones afectades per la DANA. Les dos tenen efecte retroactiu al 29 d’octubre de 2024.

El cap del Consell ha valorat positivament esta mesura i ha manifestat que “es tractava d’una qüestió de justícia, perquè els afectats que han rebut una ajuda de la Generalitat no haurien d’haver pagat cap impost per això”.

A més, ha assenyalat que “es tracta de la segona mesura de les cent que vaig presentar al president del Govern que accepten, la qual cosa continua sent insuficient”.

En este sentit, ha recordat algunes de les peticions realitzades, com una major rapidesa en l’execució de les obres de la DANA, el fons d’anivellament o la baixada de l’IVA al 4 % per a l’adquisició de vivenda.

Fecha: 24/12/2025